Angela Merkel besoek SA volgende jaar | Netwerk24
Deur Sarel van der Walt 09 November 2019 18:18
Barbara Creecy, minister van omgewingsake, bosbou en visserye, Saterdagmiddag aan die woord op die Duitsland-fees in Pretoria ter viering van die val van die Berlynse Muur 30 jaar gelede.Foto: Sarel van der Walt
Angela Merkel, die Duitse kanselier, sal Suid-Afrika vroeg in die nuwe jaar besoek.
Op sy beurt sal pres. Cyril Ramaphosa ook volgende jaar 'n besoek aan Duitsland bring.
Só het Barbara Creecy, minister van omgewingsake, bosbou en visserye, Saterdagmiddag op die Duitse ambassade se Duitsland-fees in die Pretoriase middestad gesê.
Die val van die Berlynse muur op 9 November 1989, 30 jaar gelede, is by dié geleentheid gevier.
Creecy het die Suid-Afrikaanse regering by die feesvieringe verteenwoordig
Sy sê Ramaphosa en Merkel het 'n goeie werkverhouding.
Duitsland werk ook ten nouste met Suid-Afrika saam wat op die oomblik 'n nie-permanente lid van die veiligheidsraad van die Verenigde Nasies is.
Die val van die Berlynse muur het gelei tot die vereniging van die eertydse Oos- en Wes-Duitsland.
"Op 27 April 1994 het Suid-Afrika se eie 'muur' geval met die einde van apartheid. Albei gebeurtenisse het aan ons gewys dat geen hindernisse, fisiek of geestelik, te groot is om te oorbrug nie.
"Duitsland en Suid-Afrika het hindernisse oorbrug wat in 'n stadium gelyk het onmoontlik is."
Sowat 600 Duitse maatskappye het belange in die land en verskaf werk aan sowat een miljoen Suid-Afrikaners.
'n Steltloper by die Duitsland-fees gesels met kinders.Foto: Sarel van der Walt
Dr. Martin Schäfer, die Duitse ambassadeur.Foto: Sarel van der Walt
Herbert Behrendt (voor), 'n diplomaat van die Duitse ambassade, aan die woord tydens 'n paneelbespreking op die Duitsland-fees in Pretoria. Agter hom is prof. Tilman Dedering, 'n historikus van Unisa. Foto: Sarel van der Walt
Suid-Afrika is Duitsland se grootste handelsvennoot in Afrika.
Groot Duitse maatskappye soos Siemens, Volkswagen, BMW en Mercedes-Benz het uitgebreide belange in die land.
Dr. Martin Schäfer, die Duitse ambassadeur, sê die val van die muur het as 'n verrassing gekom. "Niemand het dit verwag nie. Dit het gewys dinge gebeur wanneer die tyd daarvoor ryp is."
Die val van die muur het begin nadat die Oos-Duitse regering ná groot druk onverwags aangekondig het hy sal sy burgers toelaat om te reis.
Vir 40 jaar is hulle nie toegelaat om vrylik te beweeg nie. Selfs nie eens na hul landgenote in Wes-Duitsland nie.
Binne enkele ure ná die aankondiging op 'n mediakonferensie het duisende Oos-Duitsers deur die Brandenburg-hek in Berlyn gestroom, waar duisende Wes-Berlyners hulle vriendelik ontvang het.
Dié gebeurtenis het gelei tot die vereniging van Wes- en Oos-Duitsland op 3 Oktober 1990.
"Ons was een nasie, al het ons twee verskillende state gehad. Ons taal was dieselfde, ons kultuur was dieselfde. Tog het die skeiding 'n letsel gelaat. Daar was twee soorte mentaliteite in die ooste en die weste.
"Ons het 'n lang pad gekom om dit te oorkom, om die ongelykhede en ongeregtighede te oorkom. Hoewel die ooste baie ingehaal het, is daar steeds verskille in die lewenstoestande van die mense in die ooste en die weste. Daar is ook steeds verskille in die mentaliteit.
"Die les wat Suid-Afrikaners hieruit moet leer, is dat hulle geduldig moet wees omdat dit tyd neem om waarlik 'n enkele nasie te wees," maan Schäfer.
Herbert Behrendt, wat aan die Duitse ambassade in Pretoria verbonde is, het 30 jaar gelede die boodskap aan Helmut Kohl, toe die Wes-Duitse kanselier, oorgedra oor die dramatiese aankondiging van die Oos-Duitse regering se besluit.
Behrendt was een van die paneellede wat deelgeneem het aan 'n paneelbespreking oor die belangrikheid van die val van die Berlynse muur in die Duitse geskiedenis.
Tali Nates, direkteur van die Johannesburg Holocaust and Genocide Centre, het gesê kwessies soos rassisme en vreemdelingehaat wat in Duitsland en Suid-Afrika voorkom, moet getakel word voordat dit te laat is.